Flere partier tæt på spærregrænsen

Der er anderledes gode meldinger for Kristendemokraterne, som står til at kravle lige over spærregrænsen på to procent. Men i og med at der en statistisk usikkerhed, kan man ikke entydigt sige, om de kommer i Folketinget eller ej.

Man kan heller ikke entydigt sige, om Stram Kurs og Nye Borgerlige kommer i Folketinget, da de begge ligger tæt på spærregrænsen.

Exitpollen viser ikke, om de partier, som ifølge exitpollen er under spærregrænsen, har mulighed for at få et kredsmandat og herved komme i Folketinget.

Desuden skal det pointeres, at exitpoll’en er en meningsmåling, som Epinion har foretaget for DR Nyheder blandt vælgere, efter at de har stemt til valget. Al data er indsamlet i løbet af i dag.

Exitpollen har en statistisk usikkerhed på maksimalt +/- 1,5 procent.

Ligner et markant ændret Folketing

Hermed ser det ud til, at vi får et markant ændret Folketing, selv om resultatet kan ændre sig i forhold til exitpollen. For fire år siden var det nemlig blå blok – Dansk Folkeparti, De Konservative, Liberal Alliance og Venstre – som på valgaftenen kunne samle et flertal på de 90 mandater.

Andre valgtabere er særligt Liberal Alliance, som fik 13 mandater senest. Til gengæld kan deres nuværende regeringspartnere De Konservative sandsynligvis se frem til en pæn fremgang i forhold til de seks pladser, de fik ved seneste valg.